รมช.คลังพร้อมทำงาน แก้บ้าน0%ไม่ขึ้นภาษี
วิรุฬ ลั่น พร้อมสางเงินกู้บ้านหลังแรกหากได้รับมอบให้คุมงาน ธอส. ทนุศักดิ์ ส่งสัญญาณไม่ขึ้นภาษี ลุยอุดรูรั่วเพิ่มประสิทธิภาพ
9 ก.พ. 2555

วิรุฬ ลั่น พร้อมสางเงินกู้บ้านหลังแรกหากได้รับมอบให้คุมงาน ธอส. ทนุศักดิ์ ส่งสัญญาณไม่ขึ้นภาษี ลุยอุดรูรั่วเพิ่มประสิทธิภาพ
นายวิรุฬ เตชะไพบูลย์ รมช.คลัง เปิดเผยว่า ขณะนี้ยังไม่มีการแบ่งงานจากนายกิตติรัตน์ ณ ระนอง รองนายกรัฐมนตรีและ รมว.คลัง จึงยังไม่สามารถเดินหน้างานต่างๆ ได้ สำหรับเรื่องโครงการบ้านหลังแรกของธนาคารอาคารสงเคราะห์ (ธอส.) ที่ให้กู้ 0% เฉพาะบ้านที่ราคาไม่เกิน 1 ล้านบาท ซึ่งได้รับรายงานว่ายอดปล่อยกู้ไม่เพิ่มขึ้นมากนัก หากได้รับมอบหมายให้ไปกำกับดูแล ธอส. ก็จะมีการพิจารณาทบทวนเรื่องเกณฑ์การปล่อยกู้ใหม่ เพื่อให้คนได้รับสิทธิในการเข้าโครงการบ้านหลังแรกเพิ่มมากขึ้น
ขณะที่นายทนุศักดิ์ เล็กอุทัย รมช.คลัง เปิดเผยว่า คาดว่าน่าจะได้รับมอบหมายงานให้กำกับดูแลกรมการจัดเก็บรายได้ทั้งสามกรม โดยที่ผ่านมาได้มีการหารือกับหน่วยงานกรมภาษีอย่างไม่เป็นทางการบ้างแล้ว เห็นว่าการขึ้นภาษีต้องดูองค์ประกอบภายนอก ผลกระทบต่างๆ ที่จะเกิดขึ้นด้วย ไม่ควรเน้นที่เรื่องของการหารายได้เพียงอย่างเดียว ส่วนนโยบายแรกๆ ที่จะสนับสนุน คือ อุดช่องโหว่การจัดเก็บภาษีทุกกรม เพื่อให้การจัดเก็บมีประสิทธิภาพ